Toyota Land Cruiser

Land Cruiser er en bilmodell med firehjulstrekk fra Toyota. Opprinnelig var den et rent nyttekjøretøy, men har med årene fått mer og mer utstyr, og finnes nå både som nyttekjøretøy og luksuriøs SUV.

Historie
I 1951 dukket forgjengeren til Land Cruiseren opp som Toyota Jeep BJ.  Motoren var fra en 3-tonns lastebil.  Den var opprinnelig ment for det japanske politiet og selvforsvarsstyrkene, men de valgte å ikke kjøpe den.  Toyota valgte da å se på bilen som et eksportprodukt, og gjorde den om noe.  Produksjon av en modell som var litt større og med mykere fjæring startet i 1953.

Navnet Land Cruiser kom fra Toyotas direktør på den tiden, Hanji Umehara.  Han valgte et navn inspirert av en britisk konkurrent, Land Rover.

I august 1955 kom 20-serien, igjen med mykere fjæring.  Etter hvert ble modellutvalget utvidet, mye på grunn av eksport til USA.  Det var ti varianter fra FJ20-29, med to forskjellige akselavstander.

I 1960 kom 40-serien.  Utvendig var de ganske like, men en god del hadde skjedd med produksjonsprosessene.  Modellutvalget i denne serien ble også stort, med tre forskjellige akselavstander og karosserityper fra pickup til varebil. 
På denne tiden ble det også klart at det var to helt forskjellige markeder for bilen; et hvor personbilkomfort var viktig og et annet hvor nytteverdien og fremkommeligheten var det som telte mest. 40-serien fortsatte å bli produsert som nyttekjøretøy fram til 70-serien tok over i 1984, men parallelt lanserte Toyota mer forfinede modeller.  Den første av disse var FJ55V som tok over for FJ45V i 1967.  Den var tilpasset det amerikanske og australske markedet, blant annet med en toppfart på 130 km/h.

For å overta for 50-serien kom 60-serien, først med HJ60 i 1982.  Denne var større enn 50-serien, og med kraftigere motor og femtrinns girkasse.  Ekstrautstyr som takluke og elektrisk justerbare speil dukket også opp.

I 1989 kom 80-serien for å overta for 60-serien.  Nå kom virkelig detaljene fra Toyotas personbilprogram inn.  ABS-bremser, skinninnredning og klimaanlegg er tre eksempler.  På 1990-tallet så kom SUV-bølgen, og 80-serien solgte bra.

Samtidig med utviklingen mot luksuriøse kjøretøyer, utviklet Toyota nyttekjøretøyene sine videre.  I november 1984 kom 70-serien, den første nye nyttemodellen på 29 år.  Denne er fremdeles i produksjon i 2005.

I mai 1996 kom en variant av 70-serien på markedet.  Dette var 90-serien, som var lettere enn de andre modellene av Land Cruiser, men samtidig med et høyt utstyrsnivå.  Dette var også den første Land Cruiseren med uavhengig hjuloppheng framme.

For markeder i Australia og andre krevende off-road markeder, produseres Land Cruiser 105, som har modifisert fjæring. 

I 2002 ble arvtageren til 90-serien hetende kort og godt Land Cruiser. I USA markedsføres denne modellen kun under navnet Lexus GX470.

Land Cruiser 100/V8
I 1998 ble 100-serien lansert som arvtager etter 80-serien. Trenden med mer utsyr og mer luksus fortsatte. I USA ble Land Cruiser Cygnus, en oppgradert versjon av Land Cruiser 100, solgt ved siden av Lexus LX470. Disse ble levert med en 4,2 liters dieselmotor eller en 4,7 liters V8. 

I 2007 (2008 i Norge) ble Land Cruiser 100 avløst av Land Cruiser V8, med valg mellom V8 diesel- eller bensinmotor. Dieselversjonen har et volum på 4 461 cm³, utvikler 265 HK og har et maksimalt dreiemoment på 650 Nm. Bensinmotoren er på 4 664 cm³, gir en effekt på 288 HK og dreiemoment på 445 Nm. Begge motorene har 32 ventiler.
Heavy Duty

Station Wagon

Light Duty

Kilder
Toyota Europas LC-historie

Eksterne lenker
 Den norske importørens side
 Norsk Land Cruiser Klubb

Land Cruiser
Terrengkjøretøyer
Bilmodeller introdusert i 1951